## Agricultura renova les bases reguladores de les subvencions dirigides a la certificació de la producció ecològica a la Comunitat Valenciana

*** L’objecte d’estes ajudes, publicades en el DOGV, és potenciar la producció, transformació i consum dels productes ecològics agrícoles i ramaders ecològics
* Les subvencions estan dirigides a empreses dedicades a la producció primària de productes agrícoles**

La Conselleria d’Agricultura, Ramaderia i Pesca ha renovat les bases reguladores de les ajudes a la certificació de la producció ecològica a la Comunitat Valenciana. L’orde de bases d’estes ajudes ha sigut publicada en el *Diari Oficial de la Generalitat Valenciana* (DOGV).

L’any 2022, es va aprovar una nova orde de bases amb la finalitat de donar continuïtat a la línia d’ajudes en el marc de la nova reglamentació comunitària per a la producció ecològica i de la programació valenciana.

Els diversos canvis en les normatives de la Comissió Europea, en els últims dos anys, han fet necessària la renovació de les bases reguladores destinades a ajudar la certificació de la producció ecològica. En este sentit, i per a donar-li un caràcter general i vocació de permanència, el finançament d’estes ajudes serà a càrrec de fons propis de la Generalitat emmarcades en el II Pla valencià de transició agroecològica 2021-2025.

Les ajudes es dirigixen als titulars d’explotacions agropecuàries, d’empreses d’elaboració, manipulació, envasament, emmagatzematge, exportació o comercialització de productes ecològics que complisquen amb la normativa que regula la producció i l’etiquetatge dels productes ecològics, i el Comité d’Agricultura Ecològica de la Comunitat Valenciana (CAECV).

Estes subvencions suposen un instrument a favor de la competitivitat en el sector agrari, ja que oferixen als consumidors, a través del sistema de control i certificació, una garantia objectiva de la presència d’una sèrie d’atributs de valor en el producte.

L’objectiu és cobrir parcialment el cost de certificació dels productes agroalimentaris com a incentiu a la producció ecològica en l’àmbit de la Comunitat Valenciana.

La quantia de les ajudes cobrirà el 90 % dels gastos subvencionables i serà el CAECV l’òrgan que assistirà a l’Administració en la gestió d’estes subvencions ja consolidades a la Comunitat Valenciana.

Fecha: 24/05/2024